Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 95/53/ΕΚ για τον καθορισμό των αρχών των σχετικών με τη διοργάνωση των επισήμων ελέγχων στον τομέα των ζωοτροφών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η οδηγία 95/53/ΕΚ του Συμβουλίου, ορίζει στα κράτη μέλη τις αρχές σύμφωνα με τις οποίες πρέπει να διενεργούν τους επίσημους ελέγχους στον τομέα των ζωοτροφών, τόσο όσον αφορά τα προϊόντα τα καταγόμενα από την Κοινότητα όσο και τα προϊόντα τα προερχόμενα από τρίτες χώρες.

Με την δημιουργία της εσωτερικής αγοράς, κατέστη πράγματι ακόμη περισσότερο αναγκαίο να οριστούν κοινές αρχές σχετικά με την οργάνωση των ελέγχων και τη διακίνηση στο εσωτερικό της Κοινότητας των προϊόντων δεδομένου ότι, οι εσωτερικοί παραμεθόριοι έλεγχοι καταργήθηκαν.

Η νομοθεσία αυτή άρχισε να εφαρμόζεται από την 1η Μαΐου 1998.

Από τότε που άρχισε να ισχύει η οδηγία 95/53/ΕΚ, η κοινοτική νομοθεσία εξελίχθηκε. Η εμπειρία έδειξε άλλωστε ότι τα μέτρα τα οποία ελήφθησαν για τους ελέγχους δεν επέτρεπαν να αντιμετωπιστούν κρίσιμες καταστάσεις οι οποίες απαιτούσαν την άμεση παρέμβαση των αρχών. Τέλος, όπως φάνηκε, σε ορισμένες περιπτώσεις, ήταν περισσότερο επιθυμητό να διευκρινιστεί η νομοθεσία προκειμένου η τελευταία αυτή να καταστεί διαφανέστερη.

Προτείνεται επομένως, να τροποποιηθεί η οδηγία 95/53/ΕΚ προκειμένου να διαθέτουμε ένα νομικό μέσο καλύτερα προσαρμοσμένο στις ανάγκες του έλεγχου.

1. Για όλα τα εισαγόμενα προϊόντα από τρίτες χώρες η εναρμόνιση των διαδικασιών ελέγχου έχει πρωταρχική σημασία για τον λόγο αυτό, θα πρέπει να δοθεί στην Επιτροπή η δυνατότητα να αποφασίσει συμπληρωματικά μέτρα προκειμένου να θεσπίσει μία εναρμονισμένη αξιόπιστη διαδικασία για τη διενέργεια των ελέγχων τεκμηρίωσης, αναγνώρισης καθώς και των υλικών ελέγχων.

2. Πρόσφατα, η ανίχνευση διοξίνης σε ορισμένες πρώτες ύλες, εισαγόμενες στην Κοινότητα έδειξε ότι είναι σκόπιμη η διενέργεια ταχέως συντονισμού των μέτρων ελέγχου σε κοινοτικό επίπεδο και τόνισε την αναγκαιότητα διάθεσης μιας νομικής βάσης προκειμένου να καταστεί δυνατή η θέσπιση, σε περίπτωση ανάγκης, ενός καθεστώτος διαφύλαξης και για να είναι δυνατόν να διενεργούνται, ενδεχομένως, επιτόπιες επιθεωρήσεις στις ενδιαφερόμενες τρίτες χώρες.

3. Το άρθρο 15 της οδηγίας 95/53/ΕΚ παρέχει στην Επιτροπή τη δυνατότητα να διενεργήσει επιτόπιους ελέγχους στην Κοινότητα, μόνο στην περίπτωση διαπίστωσης παραβάσεων. Αυτό το περιοριστικό κείμενο είναι δυνατόν να ερμηνευθεί με διαφορετικούς τρόπους προτείνεται επομένως να διευρυνθεί η δυνατότητα αυτή η οποία δίνεται στην Επιτροπή περιλαμβάνοντας και άλλες περιπτώσεις ανάγκης.

4. Η οδηγία 95/53/ΕΚ, θα πρέπει να επιτρέπει τη μεσοπρόθεσμη επαλήθευση εάν δηλαδή τα κράτη μέλη ελέγχουν πράγματι και με ορθό τρόπο την εφαρμογή της κοινοτικής νομοθεσίας.

Σύμφωνα με την οδηγία 95/53/ΕΚ:

α) Τα κράτη μέλη πρέπει να θεσπίσουν, το αργότερο, την 1η Οκτωβρίου 1998, προγράμματα στα οποία θα διευκρινίζονται τα εθνικά μέτρα που πρέπει να ληφθούν προκειμένου να υλοποιηθεί ο προβλεπόμενος από την οδηγία στόχος. Τα προγράμματα αυτά θα πρέπει να λαμβάνουν υπόψη ειδικές καταστάσεις των κρατών μελών και, ιδίως, να διευκρινίζουν τη φύση και τη συχνότητα των ελέγχων που πρέπει να διενεργούνται τακτικά.

β) Τα κράτη μέλη πρέπει να διαβιβάζουν στην Επιτροπή, κάθε χρόνο, πριν την 1η Απριλίου, και για πρώτη φορά πριν την 1η Απριλίου 2000, κάθε χρήσιμη πληροφορία σχετική με την εκτέλεση των προγραμμάτων, διευκρινίζοντας

- τα κριτήρια τα οποία καθόρισαν την επεξεργασία των προγραμμάτων αυτών,

- τον αριθμό και τη φύση των διενεργηθέντων ελέγχων,

- τα αποτελέσματα των ελέγχων, ειδικότερα, τον αριθμό και τη φύση των διαπιστωθεισών παραβάσεων,

- τις ενέργειες που ανελήφθησαν σε περίπτωση διαπιστώσεων παραβάσεων.

γ) Η Επιτροπή πρέπει να υποβάλει κάθε χρόνο, πριν την 1η Οκτωβρίου, και, για πρώτη φορά, πριν την 1η Οκτωβρίου 2000, σφαιρική και συνοπτική έκθεση σχετική με τα αποτελέσματα των ελέγχων που διενεργήθηκαν σε κοινοτικό επίπεδο συνοδευόμενη από μία πρόταση σύστασης σχετική με ένα συντονισμένο πρόγραμμα ελέγχων για τον επόμενο χρόνο.

Είναι σαφές ότι οι διατάξεις της οδηγίας 95/53/ΕΚ δεν επιτρέπουν την ταχεία εφαρμογή ενός συντονισμένου προγράμματος ελέγχου σε περίπτωση απρόσμενης μόλυνσης η οποία θα μπορούσε να αποτελέσει επικείμενο και σοβαρό κίνδυνο για την υγεία των ζώων ή των ανθρώπων* τα μέτρα τα οποία προτείνονται αποσκοπούν στη διόρθωση αυτής της έλλειψης παρέχοντας στην Επιτροπή τη δυνατότητα θέσπισης ειδικών προγραμμάτων ελέγχου σε επίπεδο της Κοινότητας επιπλέον των γενικών προγραμμάτων τα οποία ήδη προβλέπονται από την οδηγία 95/53/ΕΚ.

Η πρόταση αυτή δεν έχει δημοσιονομικές συνέπειες στον προϋπολογισμό της Ευρωπαϊκής Κοινότητας. Βασίζεται σε μια αποκλειστική αρμοδιότητα της Κοινότητας.

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 95/53/ΕΚ για τον καθορισμό των αρχών των σχετικών με τη διοργάνωση των επισήμων ελέγχων στον τομέα των ζωοτροφών

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100Α,

την πρόταση της Επιτροπής,

(1) ΕΕ C

τη γνώμη της Οικονομικής και Κοινωνικής Επιτροπής,

(2) ΕΕ C

αποφασίζοντας σύμφωνα με τη διαδικασία που αναφέρεται στο άρθρο 189 Β της συνθήκης (1),

(1) ΕΕ C

(3) ΕΕ C

Εκτιμώντας:

ότι η οδηγία 95/53/ΕΚ για τον καθορισμό των αρχών των σχετικών με τη διοργάνωση των επισήμων ελέγχων στον τομέα των ζωοτροφών (2), προβλέπει τις αρχές σύμφωνα με τις οποίες πρέπει να διενεργούνται οι επίσημοι έλεγχοι ότι η εμπειρία έδειξε ότι θα πρέπει να υφίσταται σε κοινοτικό επίπεδο, ενδεχομένως, η δυνατότητα προσδιορισμού των αρχών αυτών με περισσότερη ακρίβεια, προκειμένου να καταρτίζεται μία αξιόπιστη εναρμονισμένη διαδικασία και να τίθεται σε εφαρμογή το νέο σύστημα ελέγχου για τα προϊόντα τα οποία χρησιμοποιούνται στις ζωοτροφές και προέρχονται από τρίτες χώρες*

(2) ΕΕ L 265 της 8.11.1995, σ. 17

ότι, προκειμένου να προστατευθεί η υγεία των ανθρώπων, των ζώων και το περιβάλλον θα πρέπει να προβλεφθεί η δυνατότητα για τους εμπειρογνώμονες της Επιτροπής και των κρατών μελών να διενεργούν ελέγχους όχι μόνο στην Κοινότητα αλλά και στις τρίτες χώρες, ιδίως μετά την εμφάνιση σε μια τρίτη χώρα ενός φαινομένου το οποίον είναι δυνατόν να επηρεάσει αρνητικά την υγιεινή των ζωοτροφών που τίθενται σε κυκλοφορία στην Κοινότητα*

ότι, άλλωστε, είναι σκόπιμο να δοθεί στην Επιτροπή η δυνατότητα αποστολής σε περίπτωση ανάγκης, εμπειρογνωμόνων στην Κοινότητα επιτόπου προκειμένου να επαληθεύσουν εάν οι κανονιστικές απαιτήσεις της Κοινότητας τηρούνται και να θεσπίσουν, ενδεχομένως, κοινοτικά μέτρα*

ότι, για τον ίδιο λόγο, είναι απαραίτητο να θεσπιστεί ένα καθεστώς διαφύλαξης* ότι, στο πλαίσιο αυτό, η Επιτροπή πρέπει να μπορεί να ενεργεί θεσπίζοντας μέτρα αναλόγως της περιπτώσεως*

ότι με την οδηγία 95/53/ΕΚ, το Συμβούλιο καθόρισε την αρχή της διοργάνωσης ετησίων συντονισμένων κοινοτικών προγραμμάτων ελέγχου με βάση μία σύσταση της Επιτροπής*

ότι, στις ιδιαίτερες περιπτώσεις, όπου αιτιολογείται για λόγους υγείας των ανθρώπων ή των ζώων, να ενισχυθούν οι έλεγχοι που διενεργούνται από και στα κράτη μέλη* ότι, στις περιπτώσεις αυτές, για την ενιαία και αποτελεσματική εφαρμογή των ελέγχων και των ερευνών στην Κοινότητα, θα πρέπει να ανατεθεί στην Επιτροπή η θέσπιση ειδικών συντονισμένων προγραμμάτων ελέγχων,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 95/53/ΕΚ τροποποιείται ως εξής:

1) Στο άρθρο 5, προστίθεται το εξής εδάφιο:

"Ενδεχομένως, οι λεπτομέρειες εφαρμογής του παρόντος άρθρου θεσπίζονται σύμφωνα με την προβλεπόμενη στο άρθρο 23 διαδικασία."

2) Στο άρθρο 7 προστίθεται το εξής εδάφιο:

"Ενδεχομένως, οι λεπτομέρειες εφαρμογής του παρόντος άρθρου θεσπίζονται σύμφωνα με την προβλεπόμενη στο άρθρο 23 διαδικασία."

3) Προστίθεται το ακόλουθο άρθρο 9α:

"Άρθρο 9α

1. Μπορούν να διενεργηθούν επιτόπιοι έλεγχοι στις τρίτες χώρες από εμπειρογνώμονες της Επιτροπής και των κρατών μελών, σε περίπτωση ανάγκης, προκειμένου να επαληθευθεί εάν οι εγγυήσεις οι σχετικές με τους όρους παραγωγής και θέσης σε εμπορία ζωοτροφών που προσφέρονται από τις τρίτες χώρες δύνανται να θεωρηθούν ως τουλάχιστον ισοδύναμες με εκείνες που απαιτούνται από την Κοινότητα.

2. Οι έλεγχοι που αναφέρονται στην παράγραφο 1 θα διενεργούνται για λογαριασμό της Κοινότητας η οποία αναλαμβάνει τις αντίστοιχες δαπάνες.

3. Η Επιτροπή ενημερώνει τα κράτη μέλη για το αποτέλεσμα των ελέγχων που αναφέρονται στην παράγραφο 1.

4. Οι λεπτομέρειες εφαρμογής του παρόντος άρθρου αποφασίζονται, εάν είναι απαραίτητο, σύμφωνα με τη διαδικασία που προβλέπεται στο άρθρο 23."

4) Προστίθεται το εξής άρθρο 9β:

"’ρθρο 9β

1. Αν μια περίπτωση η οποία ενδέχεται να αποτελέσει σοβαρό κίνδυνο για την ανθρώπινη υγεία, την υγεία των ζώων ή το περιβάλλον, παρουσιαστεί ή επεκταθεί στο έδαφος μιας τρίτης χώρας, η Επιτροπή, με δική της πρωτοβουλία ή κατόπιν αιτήσεως ενός κράτους μέλους, αναλαμβάνει δίχως καθυστέρηση, συναρτήσει της σοβαρότητας της κατάστασης, τα εξής μέτρα:

- αναστολή των εισαγωγών που προέρχεται από τμήμα ή όλη τη σχετική τρίτη χώρα και, ενδεχομένως, την τρίτη χώρα διαμετακόμισης και/ή

- καθορισμό ειδικών όρων για τα προϊόντα που προέρχονται από όλη ή μέρος της τρίτης σχετικής χώρας.

2. Η Επιτροπή συμβουλεύεται, με εξαίρεση τις επείγουσες περιπτώσεις, τα κράτη μέλη πριν εφαρμόσει τα μέτρα που αναφέρονται στην παράγραφο 1.

3. Η Επιτροπή κοινοποιεί δίχως καθυστέρηση στο Συμβούλιο και στα κράτη μέλη κάθε απόφαση η οποία λαμβάνεται σύμφωνα με την παράγραφο 1.

Κάθε κράτος μέλος μπορεί, εντός προθεσμίας τριάντα ημερών από την κοινοποίηση που αναφέρεται στο εδάφιο 1, να παραπέμψει στο Συμβούλιο την απόφαση της Επιτροπής. Το Συμβούλιο, αποφασίζοντας με ειδική πλειοψηφία, μπορεί να επιβεβαιώσει, τροποποιήσει ή καταργήσει την απόφαση της Επιτροπής. Εάν το Συμβούλιο δεν έχει πάρει απόφαση εντός προθεσμίας τριάντα ημερών η απόφαση της Επιτροπής θεωρείται ότι έχει καταργηθεί.

4. Στην περίπτωση κατά την οποία ένα κράτος μέλος ενημερώνει επισήμως την Επιτροπή για την αναγκαιότητα λήψης μέτρων διαφύλαξης και εφόσον η τελευταία δεν έχει προσφύγει στις διατάξεις της παραγράφου 1, μπορεί να λάβει προσωρινά ασφαλιστικά μέτρα έναντι των εισαγωγών προϊόντων. Εφόσον ένα κράτος μέλος λαμβάνει προσωρινά ασφαλιστικά μέτρα, ενημερώνει τα υπόλοιπα κράτη μέλη και την Επιτροπή. Εντός προθεσμίας δέκα εργάσιμων ημερών, η Επιτροπή απευθύνεται στη Μόνιμη Επιτροπή Ζωοτροφών για το θέμα αυτό, σύμφωνα με τη διαδικασία που προβλέπεται στο άρθρο 23, προκειμένου να παραταθούν, τροποποιηθούν ή καταργηθούν τα εθνικά προσωρινά ασφαλιστικά μέτρα."

5) Ο τίτλος του τμήματος 3 αντικαθίσταται από το ακόλουθο κείμενο:

"Συνεργασία σε περίπτωση διαπίστωσης παραβάσεων και επιθεωρήσεων".

6) Προστίθεται το εξής άρθρο 15α:

"Άρθρο 15α

1. Με την επιφύλαξη των διατάξεων του άρθρου 15, σε περίπτωση ανάγκης, έλεγχοι μπορούν να διενεργηθούν επιτόπου από εμπειρογνώμονες της Επιτροπής και των κρατών μελών, σε συνεργασία με τις αρμόδιες εθνικές αρχές, προκειμένου να διευκρινιστεί εάν οι διατάξεις της παρούσας οδηγίας και ιδίως εκείνες των άρθρων 5, 7, 11 και 12 εφαρμόζονται πράγματι.

Οι εμπειρογνώμονες των κρατών μελών ορίζονται από την Επιτροπή κατόπιν προτάσεων των κρατών μελών.

2. Το κράτος μέλος στο έδαφος του οποίου πραγματοποιείται η επιθεώρηση παρέχει στους εμπειρογνώμονες της Επιτροπής και των κρατών μελών κάθε αναγκαία βοήθεια για την περάτωση της αποστολής τους.

3. Η Επιτροπή ενημερώνει τα κράτη μέλη για το αποτέλεσμα των διενεργηθέντων ελέγχων.

4. Εφόσον η Επιτροπή θεωρεί ότι τα αποτελέσματα του ελέγχου το αιτιολογούν, προβαίνει στο πλαίσιο της Μόνιμης Επιτροπής Ζωοτροφών, σε εξέταση της κατάστασης. Μπορεί να θεσπίσει, σύμφωνα με την προβλεπόμενη στο άρθρο 23 διαδικασία, τις απαραίτητες αποφάσεις.

5. Η Επιτροπή παρακολουθεί την εξέλιξη της κατάστασης και, σύμφωνα με την προβλεπόμενη στο άρθρο 23 διαδικασία, τροποποιεί ή καταργεί συναρτήσει της εξέλιξης αυτής, τις αποφάσεις που αναφέρονται στην παράγραφο 4.

6. Οι λεπτομέρειες εφαρμογής του παρόντος άρθρου αποφασίζονται, εάν είναι αναγκαίο, σύμφωνα με τη διαδικασία που προβλέπεται στο άρθρο 23."

7) Στο άρθρο 22, προστίθεται η εξής παράγραφος 4:

"4. Με την επιφύλαξη των διατάξεων των παραγράφων 1 έως 3 και στο μέτρο στο οποίο η προστασία της υγείας των ζώων, της υγείας των ανθρώπων ή του περιβάλλοντος απαιτούν την ταχεία εφαρμογή ενός ειδικού προγράμματος το οποίο θα συντονίζει τους εθνικούς ελέγχους σε επίπεδο της Ευρωπαϊκής Κοινότητας, η Επιτροπή λαμβάνει τα αναγκαία μέτρα σύμφωνα με την προβλεπόμενη στο άρθρο 23 διαδικασία."

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία, το αργότερο έως τις 30 Δεκεμβρίου 1998. Εφαρμόζονται οι διατάξεις αυτές από την 1η Ιανουαρίου 1999.

Ενημερώνουν αμέσως την Επιτροπή σχετικά.

2. Όταν τα κράτη μέλη θεσπίσουν τις διατάξεις αυτές, οι τελευταίες αυτές περιλαμβάνουν αναφορά στην παρούσα οδηγία ή συνοδεύονται από μια τέτοια αναφορά κατά την επίσημη δημοσίευσή τους. Οι λεπτομέρειες εφαρμογής της αναφοράς αυτής θεσπίζονται από τα κράτη μέλη.

3. Τα κράτη μέλη ανακοινώνουν στην Επιτροπή το κείμενο των κυριοτέρων διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την 20ή ημέρα από την δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, στις

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος